Ганна Маркава

г. Магілёў, сярэдняя школа № 35 г. Магілёва”, 7 “Б”

*Гэта і ў сшытку неба
Занатавана зорамі –
Каб чытаў я да скону ў сораме,
Што не ведаю нічога без мамы,
Што без мамы
Я – непісьменны самы!*

Адзін з вершаў, якія паэт прысвяціў сваёй матулі, называецца «Веды». Мама... Гэта самае галоўнае слова ў жыцці чалавека, гэта самае светлае і добрае. Наша жыццё пачынаецца з адчування цеплыні маміных рук, а пазнанне свету – з мамінага голасу, з першай калыханкі. Мы вырастаем. У нас будуць свае жыццёвыя шляхі, прафесіі, дасягненні, але нішто не заменіць гэтае адчуванне, калі побач мама.

У жыцці і творчасці паэта Рыгора Барадуліна мама займае асаблівае месца. Яго маці Акуліна Андрэеўна – простая беларуская сялянка. Яна засталася ўдавою пасля вайны, і яе лёс – гэта сімвал лёсаў пасляваеннага пакалення жанчын. Для Рыгора Барадуліна мама – гэта натхненне, яго анёл- ахоўнік. Маме паэт быў абавязаны любоўю да роднай мовы, да роднай зямлі і сваімі творчымі дасягненнямі. Яна дала яму пуцёўку ў жыццё і заўсёды ў думках была побач са сваім вялікім сынам.

Чаму менавіта гэты верш запаў мне ў душу? Напэўна, мяне кранула тая шчырасць, з якой паэт піша пра сваю маці, піша пра тыя веды, якімі яна валодала, але якім нельга навучыць у школах і ва ўніверсітэтах. Паэт стварае вобраз беларускай сялянкі, для якой характэрная не кніжная, а жыццёвая мудрасць:

*Малапісьменная
Паводле дадзеных глухіх анкет,
Мама смела
Ведала свет.*

Ці магу я так ставіцца да сваёй мамы, як ставіўся Рыгор Барадулін да Акуліны Андрэеўны? Ці шмат у нашых душах любові ды шчырасці? Ці працягваем мы тое лепшае, што ёсць у нашых мамах?

Як часта я і мае аднагодкі крыўдзім сваіх бацькоў! Як часта мы ставімся да іх па-спажывецку! Мы хочам мець у жыцці ўсё найлепшае і сучаснае, нам неабходны новыя гаджэты, новая модная вопратка, рэчы, мы хочам падарожнічаць, быць вядомымі блогерамі, супергероямі. Я кажу сваёй маме: «Ты зусім не сучасная: не ўмееш здымаць відэа, не разумееш, як працуе Minecraft, ты нават не зарэгістравалася ў Instagram...» Так, наша пакаленне хутка рэагуе на тэхнічныя навіны. Але гэта ўсё часовае…

Свет кудысьці ляціць, і ў гэтай гонцы мы губляем самае галоўнае – тое, што ніколі не вернеш.

Мама – вечнае. Яе каханне, дабрыня і шчырасць, яе дапамога і нават самаахвярнасць. Без ведання гэтых вышэйшых ісцін жыць нельга! Без гэтых ведаў мы па жыцці – невукі!